શરૂઆતના સીનમાં હસીના પારકરનું ગેંગસ્ટરનું સ્વરૂપ જોવા મળે છે. તેના ભાઇ દાઉદ ઇબ્રાહિમ(સિદ્ધાંત કપૂર)ના ગેરકાયદેસર કામોમાં સંડોવણી અને ખંડણી માંગવા માટે એના નામનો ઉપયોગ કરવા બદલ હસીનાને કોર્ટ તરફથી લીગલ નોટિસ મળે છે. ત્યાર બાદ ફિલ્મ પાસ્ટ અને પ્રેઝન્ટ વચ્ચે ઝોલા ખાય છે. દર્શકોને તરત જ દાઉદના દિવસોની ઝલક જોવા મળે છે અને તેના ગેરકાયદેસર કામને કારણે દાઉદના પરિવારજનોની લાઇફ પર જે અસર પડે એ દર્શાવવામાં આવ્યું છે, ખાસ કરીને હસીના લાઇફ પર. હસીનાના પિતા ઇબ્રાહિમ કાસ્કર મુંબઇ પોલીસના હેડ કોન્સ્ટેબલ છે, તેઓ દાઉદ અને તેના ભાઇ સબ્બીરની ગુનાખોરીની પ્રવૃત્તિની વિરુદ્ધ છે. આ સમય દરમિયાન હસીનાના લગ્ન એક્ટર ઇસ્માઇલ(અંકુર ભાટિયા) સાથે થાય છે, જે વેજિટેરિયન રેસ્ટોરન્ટનો માલિક છે.